เพิ่มพื้นที่ส่งงบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เอื้อเอกชนลดค่าใช้จ่ายร่นเดินทาง ยืดเวลาพิเศษธุรกิจถูกม็อบแดงล้อม
โพสต์ทูเดย์ — เปิดทางธุรกิจ ยื่นงบการเงินได้ทั่วประเทศ แถมผ่อนปรน ธุรกิจในย่านทำเลถูกม็อบล้อม แจ้งขอผ่อนผันขยายเวลาได้
นายบรรยงค์ ลิ้มประยูรวงศ์ อธิบดีกรมพัฒนาธุรกิจการค้า เปิดเผยว่า ในปีนี้ กรมได้เพิ่มพื้นที่ให้บริการรับงบการเงิน จากเดิมที่ต้องยื่นเพียงที่เดียว คือ ที่กรมพัฒนาธุรกิจการค้า กระทรวงพาณิชย์ เป็นการยื่นได้ทุกพื้นที่ที่มีหอทะเบียน คือ สำนักงานพัฒนาธุรกิจการค้าจังหวัด 75 จังหวัด และกรุงเทพฯ 6 แห่ง ได้แก่ ที่กรม สำนักบริการจดทะเบียนธุรกิจสาขาปิ่นเกล้า พหลโยธิน รัชดาภิเษก สุรวงศ์ และศรีนครินทร์ เริ่มให้บริการตั้งแต่วันที่ 20 เม.ย.นี้ เป็นต้นไป และได้กำหนดให้ลดจำนวนชุดของงบการเงินที่ต้องนำส่งเหลือเพียงชุดเดียวทั่วประเทศ 
การเพิ่มพื้นที่รับงบการเงินดังกล่าว เป็นการช่วยเหลือผู้ประกอบการให้ได้รับความสะดวกในการเลือกสถานที่ยื่นงบการเงิน ประหยัดเวลา และค่าใช้จ่ายในการเดินทาง ซึ่งผลจากการเพิ่มพื้นที่ และลดจำนวนชุดของงบการเงินที่ต้องยื่นเหลือเพียงชุดเดียว ทำให้ช่วยลดเอกสาร ลดพื้นที่จัดเก็บ ทั้งหมดนี้จะช่วยให้ประหยัดค่าใช้จ่ายทั้งรัฐและเอกชนกว่า 4 ล้านบาทต่อปี 
“ถือเป็นอีกหนึ่งแนวทางช่วยเหลือตามนโยบายเศรษฐกิจสร้างสรรค์ (ครีเอทีฟ เซอร์วิส) ของนายอลงกรณ์ พลบุตร รมช.พาณิชย์ ที่ต้องการให้งานบริการตอบสนองประชาชนให้ได้รับความสะดวก รวดเร็ว ประหยัดเวลาและค่าใช้จ่ายในการเดินทาง ใกล้ที่ไหนก็ไปที่นั่น” นายบรรยงค์ กล่าว 
สำหรับผู้ประกอบการที่มีรอบปีบัญชีสิ้นสุดวันที่ 31 ธ.ค. 2552 ไม่ว่าจะประกอบการหรือไม่ก็ตาม มีหน้าที่ต้องส่งงบการเงินต่อกรมพัฒนาธุรกิจการค้าภายในวันที่ 31 พ.ค. 2553 โดยธุรกิจใดที่ไม่สามารถยื่นงบการเงินได้ทันตามกำหนดสามารถขอผ่อนผันได้เป็นกรณีๆ ไป และในส่วนของธุรกิจที่อยู่ในบริเวณที่มีการชุมนุมประท้วงทางการเมือง หากมีปัญหายื่นงบการเงินได้ไม่ทัน ก็สามารถขอผ่อนผันได้ 
“ปีนี้การยื่นงบบัญชีของภาคธุรกิจไม่น่าจะมีปัญหา จากปกติแต่ละปีจะมีผู้ประกอบการมายื่น 60% อีก 40% ไม่มายื่น ซึ่งกรมก็จะติดตาม และหากทิ้งร้างไม่มายื่นนาน 3 ปี ก็จะถอนจากการจดทะเบียน แต่สำหรับธุรกิจในพื้นที่มีปัญหาการชุมนุม หากยื่นไม่ทัน ก็สามารถร้องเข้ามาได้ อาจพิจารณาให้เป็นกรณีไป” นายบรรยงค์ กล่าว